Kako Netokracija ekskluzivno doznaje, desetak članova digitalnog tima Europa Digitala u ponedjeljak je podnijelo ostavke na svoje pozicije u tvrtki kćeri izdavača EPH gdje su bili zaduženi za digitalne projekte poput portala Jutarnji.hr i Dobre hrane. Navodno se pridružuju Miranu Paviću, smijenjenom direktoru Europa Digitala, u novim (dakako digitalnim) projektima!

Njihov odlazak potaknut je značajnim promjenama koje su u najvećoj medijskoj kući u Hrvatskoj, EPH, nakon što je većinski udio preuzeo odvjetnik Marijan Hanžeković. Novu upravu čine predsjednica Zrinka Vuković Berić, Hanžekovićeva dugogodišnja suradnica, te Tomislav Wruss, dugogodišnji glavni urednik Jutarnjeg lista i član menadžmenta Ninoslava Pavića, osnivača tvrtke, koji više nije u upravi.

Odlazak tima koji je pojačao Jutarnji te dignuo Dobru Hranu

Dok će većina komentirati odlazak Davora Butkovića, za digitalne medije najbitnija je smjena Mirana Pavića, sad bivšeg direktora Europa Digitala. S Pavićem je smijenjen i njegov dugogodišnji suradnik Vuk Radić, urednik web izdanja Jutarnjeg lista.

Dok su počeli s preuzimanjem vođenja portala EPH-ovih izdanja poput Jutarnjeg lista, kasnije su pokrenuli nove projekte poput digitalnih servisa Dosi, Dodo, Dobre hrane i Bestsellera. Neovisno o tome što mislite o medijima EPH, Europa Digital uspio je Jutarnji list dovesti do 2. mjesta po posjećenosti, sudeći po Gemiusu.

Marketing, prodaja i development odlaze u…

Europa Digital ovim potezom gubi ključne ljude koji su gradili te projekte, a bavili su se njihovom promocijom, prodajom i razvojem: Sven Čujić, direktor prodaje oglasa; Siniša Kahlina, direktor traffica & reacha; Petar Matić, voditelj ključnih klijenata; Marko Banušić, lead web developer; Mihovil Radaus, web dizajner; Silvije Azinović, marketing menadžer te Darko Ćelić, voditelj agencija.

Nova, digitalna medijska kuća?

Navodno će se svi pridružiti Miranu Paviću u razvoju novih digitalnih projekata, koji će se pak oslanjati na medijske trendove u SAD-u te uzore poput Vox medije (vlasnika Vergea i Polygona) i Buzzfeeda. Prepreka će im u tome svakako biti kretanje od početka, ali bi im kontakti te iskustvo trebali poslužiti u pokretanju novog projekta – ili projekata. Pavić nije htio dati nikakve detalje, ali vjerujem da ćemo uskoro imati dodatne web stranice na Gemiusovom popisu najposjećenijih u Hrvatskoj.

Sudbina Europa Digitala nije jasna iz ove situacije, niti kako će Hanžekovićevo vodstvo nadoknaditi odlazak desetak ključnih osoba u digitalnom sektoru u dovoljno kratkom roku da EPH-ovi digitalni mediji ne osjete posljedice. Novi kadrovi će svakako imati zahtjevan, ali i zanimljiv posao ispred sebe, pri čemu će se vjerojatno raditi o transferima iz drugih medijskih tvrtki te agencija – posebice vezano za kadrove u developmentu i traffic managementu. Član uprave EPH Tomislav Wruss za Netokraciju je izjavio da u ovom trenutku nemaju komentara.

Bit će itekako zanimljivo vidjeti Gemiusove rezultate za siječanj i veljaču, tko će zamijeniti staru ekipu Europa Digitala i koji će se novi digitalni medij pojaviti na, očito, prilično dinamičnom hrvatskom digitalnom medijskom tržištu.